Niemand is nog in hegtenis geneem in verband met die moord op Heila Kilian van Springs terwyl sy op ’n plaas naby Stilbaai in die Suid-Kaap gekuier het nie. Kilian (63), wat in ’n aanval doodgeskiet is, het by haar suster, Brenda Thomas, gekuier. Die twee vroue en twee vriende is oorval terwyl hulle op die plaas sowat 2 km buite Stilbaai vleisgebraai het.
Daar is ’n kwekery en ’n koffiewinkel op die plaas. Kilian-hulle het agter die huis gesit toe vyf gewapende mans in oranje oorpakke en klapmusse opgedaag en op hulle begin losbrand het. Kilian wat getref is, is op die toneel dood.
Die twee vriende is vasgebind, maar Thomas kon daarin slaag om na ’n buurplaas te vlug en die polisie is gebel. Die aanvallers het die huis geplunder en ’n kluis oopgebreek. Hulle het met ’n onbekende bedrag geld, ’n paar vuurwapens (waaronder ’n haelgeweer, twee ander gewere en ’n handwapen), jagmesse en ’n wit Toyota Hilux-bakkie – met die registrasienommer CCC 12419 – weggekom. Die bakkie is later opgemerk in Heidelberg in die Wes-Kaap waar die verdagtes by ’n vulstasie brandstof ingegooi het.
In die jongste voorval is ’n boer Dinsdagoggend by die hek van sy plaas, sowat 30 km oos van King William’s Town in die Oos-Kaap, doodgeskiet, berig Cara-Lee Dorfling.
Sy naam sal eers bekend gemaak word sodra al sy familielede in kennis gestel is. Niemand is nog aangekeer nie.
“Ons kan egter nie self net terugsit en niks doen nie. Suid-Afrikaners kan die helfte van die stryd wen indien hulle reg voorberei en seker maak hulle doen binne die raamwerk van die wet alles binne hul vermoë om veilig te wees.”
Twee plaasaanvalle het Sondag gebeur. Volgens Cameron het drie aanvallers ’n man op ’n plaas naby Meyerton in Gauteng aangerand voordat hulle met ’n vuurwapen gevlug het. In Limpopo is ’n veiligheidswag op ’n plaas naby die ATKV-oord Eiland Spa met ’n mes gesteek, voordat drie aanvallers met elektroniese toerusting gevlug het.